30.5.2023 г.
BG
Официален вестник на Европейския съюз
C 188/77
6. настоятелно призовава Европейската агенция по химикали (ECHA) или, когато е целесъобразно, друг компетентен европейски орган, да разработят единен подход за откриване на продукти, съдържащи азбест.
Би било желателно да се създаде регистър на продуктите, които могат да съдържат азбест, за да се улесни ранното откриване от страна на държавите членки.
В същия ред на мисли приветства предложението на Европейската комисия за законодателна инициатива, озаглавена „Откриване, регистриране и мониторинг на азбеста“, чиято цел е да се преодолеят различията между националните мерки в тази област.
Въвеждането на задължителна проверка и регистриране на азбеста в сградите и разработването на национални стратегии за отстраняване на азбеста следва да доведат до прилагането на координиран и съпоставим подход в целия ЕС, като по този начин се създаде по-безопасна среда и се постигне по-високо равнище на защита за гражданите на ЕС.
В директивата следва също така да се разгледа необходимостта от защита на службите за спешна помощ (включително пожарникарите, полицията, лекарите и спасителните работници) от рисковете, свързани с експозицията на азбест, чрез създаване на актуална и достъпна база данни, съдържаща надеждни данни за инфраструктурата с потвърдено или вероятно наличие на азбест; 7. отбелязва, че за да бъде директивата успешна, държавите членки и институциите на ЕС следва да включват активно местните и регионалните власти на всички етапи от координацията и прилагането на преразгледаната директива; 8. подкрепя приемането на обща рамка на ЕС за улесняване на откриването и последващото безопасно отстраняване на азбеста, съдържащ се в сградния фонд на ЕС.
Призовава Европейската комисия и държавите членки да разработят и насърчат прилагането на общ, системен и систематичен подход за справяне с проблема с азбеста (като се започне от метода на инвентаризация, провеждането на информационни и образователни кампании, програми за подпомагане на обитателите, предприемачите и местните власти при отстраняването на азбеста, до решения във връзка със защитата на здравето и депонирането на азбест); 9. отбелязва със загриженост, че в някои държави — членки на ЕС, е допустимо самостоятелното демонтиране на азбестови продукти.
Посочва, че тъй като обучението на работниците е от съществено значение за предотвратяване на рисковете от професионална експозиция на азбест, са необходими европейски насоки за сертифициране на необходимите умения, за да се гарантира, че в целия ЕС се прилагат едни и същи стандарти.
Поради това настоятелно призовава за разработването на европейски насоки за сертифициране на уменията, които се изискват от работниците с оглед на безопасното отстраняване на съдържащите азбест компоненти; 10. призовава Европейската комисия да създаде механизми за безопасно ускоряване на отстраняването на азбеста чрез повишаване на осведомеността, по-ефективно образование и гарантиране на безопасността на работниците и обитателите чрез ефективни, привлекателни и целенасочени образователни и информационни програми (включително сред служителите на местните и регионалните власти и здравните служби); 11. счита, че екологичният преход, към който се стремят всички, и осъществяването на амбицията на ЕС за увеличаване на дела на санираните сгради в рамките на вълната на саниране могат същевременно да доведат до увеличаване на експозицията на азбест, по-специално при строителните работници.
Поради това е необходимо да се въведат решения за по-ефективно наблюдение на процеса на отстраняване на азбеста и специална схема за грижи и лечение на свързаните с азбеста заболявания (за работниците, заети понастоящем, и които са били заети в миналото в сектори, в които съществува риск от експозиция на азбест); 12. обръща внимание на необходимостта да се инициират и да се подкрепят финансово иновативните дейности на научноизследователските центрове за обезвреждане, запазване и съхранение на азбест (напр. в рамките на програмата „Хоризонт“).
В повечето държави азбестовите отпадъци все още се съхраняват в депа за опасни отпадъци или в специални съоръжения за съхранение на азбестови отпадъци.
Увеличаването на отстраняването на азбеста означава и значително увеличаване на зоните за съхранение на този опасен минерал.
Същевременно предлага да се създаде мрежа на регионите и градовете, които са изправени пред този проблем и въздействието на азбеста на тяхната територия.
Целта е да се развива сътрудничеството, включващо обмен на практики и създаването на партньорства за осъществяване на съвместни транснационални научноизследователски проекти, съфинансирани от Европейския съюз; 13. отбелязва, че основната причина за бавния темп на отстраняване на азбеста е фактът, че се съфинансират само демонтирането и обезвреждането на азбестови продукти (по-специално етернитови покриви).
Обитателите на сградите често не разполагат с достатъчно финансови средства за строителни материали и услуги, свързани със замяната на покривното покритие и поради това се отказват от инвестиции.
Необходимо е да се въведат нови механизми за отпускане на безвъзмездни средства и стимули (напр. данъчни облекчения, субсидии); 14. с цел да се защитят работниците, изложени на азбест, и да се сведе до минимум въздействието на азбеста върху околната среда, се присъединява към призива за европейска стратегия за отстраняване на азбеста, която да гарантира интегриран подход на различните политики и да прилага системни и ефективни решения във всички държави членки по отношение на методите на инвентаризация, мониторинг, безопасно обезвреждане, съхранение и образование (обучение);